*Jn13,21 Miután ezeket elmondta Jézus, megrendült lelkében, és bizonyságot tett e szavakkal: „Bizony, bizony, mondom néktek, közületek egy elárul engem.”*

Ez a mondat Jézus ember mivoltának kendőzetlen bemutatása. A cél a kereszt volt, kikerülhetetlenül és mégis: a fájdalom, a szenvedés nem a vágyak netovábbja. Az árulás is fájdalmas, bár nem fizikai fájdalom. A szenvedésre Jézus sem vágyakozott és mi sem vágyakozunk.

Hétköznapi emberként is nehéz árulóval együtt élni. Jézus már mióta tette mindezt? Megmosta Júdás lábát is, a kenyér szaporításnál az ő kezébe is adott a kenyérből és ő is osztott az embereknek és sorolhatnám még az eseményeket, amiben részes volt.

De az árulással Júdás számára be is zárul az ajtó. A tett végleg elvágja Jézustól. Nem lesz lehetőség visszajönni, megbánni ezt a tettet. A történetből tudjuk, Júdás nem is tudja feldolgozni az eseményeket és tragikus megoldást választ.

De van jó hírem: akik élünk, a mi számunkra ma még van lehetőség Jézushoz jönni. Ma még van lehetőség megbánni az ellene irányuló tetteket (ezek azok, amelyeket bűnnek nevezünk az Ő értékrendje alapján). Ma még közel kerülhetsz, vagy még közelebb kerülhetsz Jézushoz! A lehetőséget ne engedd el! *Vadon Gyula*